Document ID: 32014D0388

PROVEDBENA ODLUKA KOMISIJE
оd 16. lipnja 2014.
o utvrđivanju popisa regija i područja prihvatljivih za financiranje iz Europskog fonda za regionalni razvoj u okviru prekogranične i transnacionalne sastavnice cilja „Europska teritorijalna suradnja” za razdoblje od 2014. do 2020.
(priopćena pod brojem dokumenta C(2014) 3898)
(2014/388/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1299/2013 Europskog parlamenta i Vijeća od 17. prosinca 2013. o posebnim odredbama za potporu iz Europskog fonda za regionalni razvoj cilju „Europska teritorijalna suradnja” (1), a posebno njezin članak 3. stavak 1. podstavak drugi i članak 3. stavak 3. podstavak prvi,
nakon savjetovanja s Odborom za koordinaciju europskih strukturnih i investicijskih fondova uspostavljenim člankom 150. stavkom 1. Uredbe (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (2),
budući da:
(1)
Europskim fondom za regionalni razvoj (EFRR) podupire se cilj „Europska teritorijalna suradnja” u određenim regijama koje odgovaraju trećoj razini zajedničkog razvrstavanja prostornih jedinica za statistiku (dalje u tekstu „treća razina NUTS-a”) za prekograničnu suradnju, u svim regijama koje odgovaraju drugoj razini zajedničkog razvrstavanja prostornih jedinica za statistiku (dalje u tekstu „druga razina NUTS-a”) za transnacionalnu suradnju, koje je uspostavljeno Uredbom (EZ) br. 1059/2003 Europskog parlamenta i Vijeća (3) kako je izmijenjena Uredbom Komisije (EU) br. 31/2011 (4). Stoga je potrebno utvrditi popise tih prihvatljivih regija.
(2)
U skladu s člankom 3. stavkom 1. trećim podstavkom Uredbe (EU) br. 1299/2013, na tom popisu prihvatljivih regija za prekograničnu suradnju navode se i one regije Unije treće razine NUTS-a koje se uzimaju u obzir za dodjelu sredstava iz EFRR-a za prekograničnu suradnju na svim unutarnjim granicama i onim vanjskim granicama koje su obuhvaćene vanjskim financijskim instrumentima Unije, kao što su Europski instrument za susjedstvo (ENI) u okviru područja primjene Uredbe (EU) br. 232/2014 Europskog parlamenta i Vijeća (5) i Pretpristupna pomoć (IPA II) u okviru područja primjene Uredbe (EU) br. 231/2014 Europskog parlamenta i Vijeća (6).
(3)
U skladu s člankom 3. stavkom 1. petim podstavkom Uredbe (EU) br. 1299/2013, na zahtjev dotične države članice ili dotičnih država članica popis može uključiti i regije treće razine NUTS-a u najudaljenijim regijama uzduž morskih granica odvojenih za više od 150 km kao prekogranična područja.
(4)
U skladu s člankom 3. stavkom 6. Uredbe (EU) br. 1299/2013., u odluci Komisije kojom se utvrđuju popisi prekograničnih i transnacionalnih područja za informativne potrebe navode se i regije trećih zemalja ili područja iz članka 3. stavaka 2. i 4. te Uredbe.
(5)
Stoga je potrebno utvrditi popise prekograničnih i transnacionalnih područja prihvatljivih za financiranje iz EFRR-a raščlanjenih prema programima suradnje,
DONIJELA JE OVU ODLUKU:
Članak 1.
Regije i područja prihvatljivi za financiranje iz Europskog fonda za regionalni razvoj (EFRR) u okviru prekogranične sastavnice cilja „Europska teritorijalna suradnja” navedeni su u Prilogu I.
Članak 2.
Regije Unije treće razine NUTS-a koje se uzimaju u obzir za dodjelu sredstava iz EFRR-a za prekograničnu suradnju, a koje nisu dio prekograničnih područja navedenih u Prilogu I. te koje će biti obuhvaćene vanjskim financijskim instrumentima Unije, kao što je Europski instrument za susjedstvo (ENI) u okviru područja primjene Uredbe (EU) br. 232/2014 i Pretpristupna pomoć (IPA II) u okviru područja primjene Uredbe (EU) br. 231/2014, navedene su Prilogu II.
Članak 3.
Regije i područja prihvatljivi za financiranje iz EFRR-a u okviru transnacionalne sastavnice cilja „Europska teritorijalna suradnja” navedeni su Prilogu III.
Članak 4.
Ova je Odluka upućena državama članicama.
Sastavljeno u Bruxellesu 16. lipnja 2014.

Labels: 2
15
19
5